Document ID: 32011D0078

DEĊIŻJONI TAL-KUMMISSJONI
tat-3 ta’ Frar 2011
dwar ċerti miżuri biex jipprevjenu t-trażmissjoni tal-vajrus tad-deni Afrikan tal-ħnieżer mir-Russja lejn l-Unjoni
(notifikata bid-dokument numru C(2011) 503)
(Test b’relevanza għaż-ŻEE)
(2011/78/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 97/78/KE tat-18 ta’ Diċembru 1997 li tistabbilixxi l-prinċipji li jirregolaw l-organizzazzjoni ta’ verifiki veterinarji fuq prodotti li jidħlu fil-Komunità minn pajjiżi terzi (1), u b’mod partikolari t-tielet inċiż tal-Artikolu 22(1) tagħha,
Billi:
(1)
Id-deni Afrikan tal-ħnieżer huwa infezzjoni virali kuntaġġuża ħafna tal-ħnieżer domestiċi u tal-ħnieżer selvaġġi, b’potenzjal ta’ tifrix serju u rapidu ħafna, irrispettivament mill-fruntieri nazzjonali.
(2)
Ir-Russja ilha mill-2007 tirrapporta bosta tifqigħat tad-deni Afrikan tal-ħnieżer fil-ħnieżer domestiċi u l-ħnieżer selvaġġi madwar il-pajjiż kollu.
(3)
F’Jannar 2011 ġiet irrappurtata tifqigħa tad-deni Afrikan tal-ħnieżer viċin il-fruntiera tal-Unjoni, fir-reġjun ta’ San Pietruburgu. Il-preżenza ta’ din il-marda hekk viċin il-fruntiera tal-Unjoni tikkostitwixxi riskju serju għall-popolazzjoni tal-bhejjem fl-Unjoni.
(4)
It-trasportatur għandu jiżgura li għal kull tip ta’ vettura użata għall-ġarr tal-bhejjem jinżamm reġistru bl-informazzjoni dwar it-tindif u d-diżinfezzjoni, għall-perjodu minimu ta’ tliet snin skont id-Direttiva tal-Kunsill 64/432/KEE (2).
(5)
L-importazzjoni tal-ħnieżer u tal-prodotti mil-laħam tal-ħnieżer mhijiex permessa mir-Russja, madankollu l-vajrus li jikkawża l-marda jippersisti wkoll f’ambjent ikkontaminat barra l-annimal li jkollu l-marda u jista’ jiddaħħal fl-Unjoni permezz ta’ vetturi li jkunu ttrasportaw il-ħnieżer.
(6)
Huwa għalhekk meħtieġ li jiġu adottati ċerti miżuri ta’ ħarsien f’livell tal-Unjoni li jikkunsidraw ir-riskju tal-firxa tal-marda, is-sopravivenza tal-vajrus fl-ambjent u fir-rotot potenzjali għat-trażmissjoni tagħha. B’mod partikolari, huwa meħtieġ li jkun żgurat li l-vetturi li jittrasportaw il-ħnieżer li jidħlu fl-Unjoni mir-Russja jitnaddfu u jiġu ddiżinfettati kif xieraq.
(7)
Il-miżuri stipulati f’din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Għall-finijiet ta’ din id-Deċiżjoni, “għall-ġarr tal-bhejjem” tfisser kwalunkwe vettura li qed tintuża jew li ntużat għall-ġarr tal-ħnieżer.
Artikolu 2
L-Istati Membri għandhom jiżguraw li mal-wasla mir-Russja fil-punt tad-dħul fit-territorju tal-Unjoni, l-operatur jew is-sewwieq ta’ vettura għall-ġarr tal-bhejjem jipprovdi informazzjoni lill-awtorità kompetenti tal-Istat Membru li turi li l-vettura tnaddfet u ġiet diżinfettata wara l-aħħar ħatt tal-ħnieżer.
Din l-informazzjoni tista’ titressaq fil-forma ta’ dikjarazzjoni kif stipulat fl-Anness I jew fi kwalunkwe forma ekwivalenti oħra. Jekk l-informazzjoni titressaq f’xi forma oħra, għandha tkopri l-punti stipulati f’dak l-Anness. L-oriġinal tad-dikjarazzjoni għandu jinżamm mill-awtorità kompetenti filwaqt li l-kopja tinżamm mill-operatur/mis-sewwieq tal-vettura għall-ġarr tal-bejjem.
Artikolu 3
L-awtorità kompetenti tal-Istat Membru tal-punt tad-dħul fl-Unjoni għandha tivverifika l-vetturi tal-bhejjem li jidħlu fit-territorju tal-Unjoni mir-Russja, biex tiddetermina jekk tnaddfux u ġewx diżinfettati b’mod sodisfaċenti.
Jekk it-tindif u d-diżinfezzjoni twettqu b’mod sodisfaċenti, l-awtorità kompetenti għandha toħroġ ċertifikat skont il-mudell stipulat fl-Anness II. L-oriġinal taċ-ċertifikat għandu jinżamm mill-operatur/mis-sewwieq tal-vettura għall-ġarr tal-bhejjem u l-kopja tiegħu tinżamm mill-awtorità kompetenti.
Jekk it-tindif u d-diżinfezzjoni ma twettqux b’mod sodisfaċenti, l-awtorità kompetenti tista:
(a)
tirrifjuta d-dħul tal-vettura għall-ġarr tal-bhejjem fit-territorju tal-Unjoni; jew
(b)
tordna li l-vettura għall-ġarr tal-bhejjem titnaddaf u tiġi diżinfettata kif xieraq f’post innominat mill-awtorità kompetenti, viċin kemm jista’ jkun tal-punt ta’ dħul fit-territorju tal-Unjoni fl-Istat Membru kkonċernat.
Artikolu 4
Din id-Deċiżjoni hija indirizzata lill-Istati Membri.
Magħmul fi Brussell, it-3 ta’ Frar 2011.

Labels: 0
18
6